《感兴二十七首 其十七》
宋代·方一夔

百年特生木，坚骨馀苍干。弃材偶见收，奇制出野爨。

縆以朱丝偶，猗兰度将半。相思越关河，安得见此粲。

悲来不成调，清响忽中断。沈吟卷罗衣，终夕愁零乱。

明月照空庭，盈盈满霄汉。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。